Document ID: 32006D0273

KOMISSION PÄÄTÖS,
tehty 6 päivänä huhtikuuta 2006,
päätöksen 2005/393/EY muuttamisesta niiltä osin kuin se koskee lampaan bluetongue-tautiin liittyviä rajoitusvyöhykkeitä Espanjassa
(tiedoksiannettu numerolla K(2006) 1262)
(ETA:n kannalta merkityksellinen teksti)
(2006/273/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1) ja erityisesti sen 8 artiklan 3 kohdan c alakohdan ja 19 artiklan kolmannen kohdan,
sekä katsoo seuraavaa:
(1)
Direktiivissä 2000/75/EY vahvistetaan säännöt lampaan bluetongue-taudin valvomiseksi ja toimenpiteet sen torjumiseksi yhteisössä; toimenpiteisiin kuuluvat muiden muassa suoja- ja valvontavyöhykkeiden perustaminen ja kielto siirtää eläimiä näiltä vyöhykkeiltä.
(2)
Lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä 23 päivänä toukokuuta 2005 tehdyssä komission päätöksessä 2005/393/EY (2) säädetään niiden yleisten maantieteellisten alueiden rajaamisesta, joille jäsenvaltioiden on perustettava lampaan bluetongue-taudin osalta suoja- ja valvontavyöhykkeitä (jäljempänä ’rajoitusvyöhykkeet’).
(3)
Espanja on ilmoittanut komissiolle, että virusta ei ole esiintynyt Baleaareilla yli kahteen vuoteen.
(4)
Tästä syystä kyseisen maantieteellisen alueen olisi katsottava olevan vapaa lampaan bluetongue-taudista ja se olisi Espanjan toimittaman perustellun pyynnön perusteella poistettava rajoitusvyöhykkeisiin kuuluvien alueiden luettelosta.
(5)
Päätös 2005/393/EY olisi sen vuoksi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poistetaan päätöksen 2005/393/EY liitteessä I olevasta vyöhykettä C osoittavasta kohdasta
”Espanja
Baleaarit (jossa ei esiinny serotyyppiä 16)”.
2 artikla
Tätä päätöstä sovelletaan seuraavasta päivästä sen jälkeen, kun se on julkaistu Euroopan unionin virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä huhtikuuta 2006.

Labels: 0
3
18
6